**Википедија обележава 16. рођендан**

*Београд, 15. јануар 2017* - Википедија, највећа онлајн енциклопедија на свету коју свако може да уређује, данас обележава 16 година од настанка. Викимедија Србије ће прославити ову годишњицу **у понедељак, 16. јануара, у 18 сати, у Универзитетској библиотеци „Светозар Марковић”, Булевар краља Александра 71**.

Википедија је настала 2001. године као подршка Нупедији, енциклопедији коју су писали стручњаци. Само неколико месеци касније имала је осам хиљада чланака, а до краја године 20 хиљада чланака и 28 језичких верзија.

Данас се Википедија састоји од преко 40 милиона чланака на више од 250 различитих језика, а од фебруара 2014. има 18 милијарди прегледа и близу 500 милиона јединствених посета месечно. Википедија је постала један од топ 10 сајтова на свету 2007. године, и једини непрофитни сајт у врху посећености. Тренутно заузима шесто место. Са 5,3 милиона чланака Википедија на енглеском језику је највећа од 290 Википедија.

Ову ризницу знања и највећу светску базу референци створило је више од 80 хиљада добровољаца широм света, што Википедију сврстава у један од највећих колаборативних пројеката на свету. Садржај под слободном лиценцом, неутралност и слободно уређивање су је сврстале у најпопуарнију алатку за стицање и дељење знања.

Поред Википедије развијају се и други пројекти слободног садржаја, као што су [Викимедијина остава](https://commons.wikimedia.org/wiki/Main_Page), [Викивести](https://www.google.rs/webhp?sourceid=chrome-instant&ion=1&espv=2&ie=UTF-8#q=wikinews), [Викиречник](https://www.wiktionary.org/), [Викикњиге](https://en.wikibooks.org/wiki/Main_Page), [Викизворник](https://wikisource.org/wiki/Main_Page), [Викицитат](https://en.wikiquote.org/wiki/Main_Page), [Викиверзитет](https://www.wikiversity.org/), али и други програми ширења знања, који подразумевају сарадњу са институцијама културе ([ГЛАМ](https://outreach.wikimedia.org/wiki/GLAM)), образовним установама ([ЕДУ](https://outreach.wikimedia.org/wiki/Education)) и институцијама од јавног значаја уопште.

Википедију и друге вишејезичке вики пројекте одржава [Задужбина Викимедија](https://wikimediafoundation.org/wiki/Home), међународна непрофитна организација која координира активностима независних националних огранака са којима дели исте циљеве.

Рођендан Википедије биће обележен и у нашој земљи, **у понедељак, 16. јануара у Универзитетској библиотеци „Светозар Марковић”, од 18 сати**. У овој установи се већ неколико година за редом одвијају активности ширења слободног знања, посебно кроз пројекат [*Вики-библиотекар*](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%92%D0%B8%D0%BA%D0%B8_%D0%B1%D0%B8%D0%B1%D0%BB%D0%B8%D0%BE%D1%82%D0%B5%D0%BA%D0%B0%D1%80/2016)*,* посвећен обуци библиотекара у уређивању Википедије.

Окупљенима ће се обратити представници Викимедије Србије, Универзитетске библиотеке и уредници Википедије.

Свечаност ће бити употпуњена изложбом најлепших фотографија са фото-конкурса [Вики воли Земљу 2016,](http://wle.wikimedia.rs/) које ће моћи да се погледају у Галерији уметничког центра УНИЛИБ-а до 6. фебруара.